[{"text_idx": "#000013", "text": "Tom LivingstoneMae mynyddwr proffesiynol profiadol sy\u2019n gyn-fyfyriwr Prifysgol Bangor wedi dychwelyd yn ddiweddar o daith ddringo heriol ym mynyddoedd y Rockies yng Nghanada."}, {"text_idx": "#000015", "text": "Yn wreiddiol o ardal Southampton, mae Tom wedi byw mewn nifer o lefydd gan gynnwys Chamonix yn yr Alpau Ffrengig ar o\u0302l graddio, ond mae bellach wedi ymgartrefu yn Llanberis, y lleoliad perffaith i ddringo a dilyn gweithgareddau awyr agored."}, {"text_idx": "#000016", "text": "Ar o\u0302l graddio aeth Tom ar lawer o deithiau dringo ac mae wedi ennill cymwysterau hyfforddi gweithgareddau awyr agored yn cynnwys y Wobr Arweinydd Mynydd Haf. Mae bellach yn canolbwyntio ar ddringo ac yn gweithio tuag at y cymhwyster nesaf. Mae'n gweithio fel hyfforddwr llawrydd i gwmni\u0308au lleol fel Snowdonia Adventures, ac mae hefyd yn ysgrifennu ac mae ei waith wedi cael ei gyhoeddi mewn nifer sylweddol o gylchgronau."}, {"text_idx": "#000017", "text": "Yn gynnar yn 2015, cafodd Tom gynnig gan Jo\u0308ttnar, cwmni dillad awyr agored technegol o Brydain, i fod yn rhan o\u2019u ti\u0302m proffesiynol."}, {"text_idx": "#000018", "text": "Dywedodd Tom: \"Mae'n anrhydedd cael fy noddi gan Jo\u0308ttnar. Maent yn rhoi llawer o gymorth i mi ar fy anturiaethau, fel darparu eu dillad rhagorol i mi. Rwy'n eu helpu i roi cyhoeddusrwydd i'r brand ac yn rhoi adborth ar eu cynnyrch. Mae'r brand yn ymfalchi\u0308o mewn creu dillad o ansawdd a pherfformiad uchaf, gan dalu sylw i fanylder. Mae hyn yn gefn mawr i mi, gan fod rhaid i mi allu dibynnu ar fy offer pan fyddai\u2019n dringo mynyddoedd o gwmpas y byd.\""}, {"text_idx": "#000019", "text": "Tom yn dringo 'Greenwood/Jones' ar Mt TempleAr o\u0302l clywed am lwyddiant diweddar y dringwyr o Brydain Nick Bullock a Will Sim yn dringo rhai o'r mynyddoedd uchaf a mwyaf anghysbell yn y Rockies yng Nghanada, roedd Tom a'i ffrind Uisdean Hawthorn eisiau cael blas o\u2019r un profiad."}, {"text_idx": "#000020", "text": "Esboniodd Tom: \"Buom yn dringo drwy gydol mis Medi gan ddilyn rhai o\u2019r prif lwybrau alpaidd. Roedd yn cynnwys ychydig o bopeth - o groesi afonydd wedi\u2019u rhewi, cerdded i fyny dyffrynnoedd coediog mawr, gwersylla yn yr eira o dan gopa\u2019r mynydd, deffro yn gynnar a dringo creigiau a thros ia\u0302 nes cyrraedd y copa. Mae'r golygfeydd bob amser yn werth chweil ac yna\u2019r cyfan sy\u2019n weddill i\u2019w wneud yw mynd trwy\u2019r holl broses am yn o\u0302l a dychwelyd i'r car ychydig ddyddiau'n ddiweddarach."}, {"text_idx": "#000021", "text": "\"Fe lwyddom i gwblhau llwybr o'r enw Greenwood/Jones ar Mt. Temple, a oedd yn wych, ond yr oedd rhaid brwydro drwy amodau gwael a thywydd cymysg. Dros weddill y daith gwnaethom ddringo llethrau sawl mynydd arall yn y Rockies, gan gynnwys Mt. Kitchener, Mt. Andromeda a Mt. Alberta."}, {"text_idx": "#000022", "text": "Tom ar y llwybr 'Greenwood/Jones'Dyma\u2019r haf poethaf a sychaf yng Nghanada ers tro, felly ni fu\u2019r amodau eira a rhew yn ddelfrydol. Ein hymgais mwyaf arwyddocaol oedd dringo llwybr House/Anderson ar wyneb gogleddol Mt. Alberta, dim ond i gael ein rhwystro gan amodau gwael. Cyraeddasom waelod y mur pen uchaf, dim ond i orfod cymryd llwybr hir yn o\u0302l. Roedd yn rhwystredig iawn, ond dyna yw natur y ge\u0302m, ac rydym yn benderfynol o ddychwelyd.''"}, {"text_idx": "#000023", "text": "\"Y gaeaf yma byddaf yn dringo gyda bwyeill a heyrn dringo mewn eira a rhew yn yr Alban a'r Alpau. Yna, byddaf yn ymarfer yn galed yn ystod y gwanwyn er mwyn gallu gwneud y gorau o'r haf! Mae gen i ychydig o deithiau wedi\u2019u cynllunio ac rwy\u2019n awyddus i drefnu mwy, mae hefyd so\u0302n am fynd i Batagonia yn hwyr yn 2016.\""}]